Trondheim 07.02.2019

**Hvorfor undervisning i fremmedspråk er viktig**

Norge er et multikulturelt samfunn. Flerspråklighet er en realitet i dagens Norge, og det å være en fullverdig medborger innebærer i dag å ha kunnskap om flere kulturer og ferdigheter i språk.

Folkehelse og livsmestring handler om å fungere i et fellesskap og ha respekt for andre og seg selv. Det å ha vært gjennom en prosess hvor man har arbeidet med å lære seg et fremmedspråk vil kunne gjøre elevene i stand til å få en større forståelse for andre mennesker som vil eller må lære seg et nytt språk.

Det er et behov i samfunnet at man har ferdigheter som kan brukes, ikke kun kjennskap til fenomener og prosesser. Fremmedspråk er et av de fagene i skolen hvor elevene faktisk får muligheten til å opparbeide seg konkrete ferdigheter i samspill med estetiske læreprosesser. Sett i et større perspektiv kan ferdighetsmestring overføres til andre områder i livet og samfunnet, og dette handler dypest om en bærekraftig utvikling.

Vi mener at dersom noe skal gjøres med dagens fremmedspråk, så bør det være å gi flere elever et reelt tilbud om å utvide ferdighetene sine sånn at man faktisk opparbeider seg tilstrekkelige språkferdigheter til å kunne fungere som en aktiv språkbruker. I praksis betyr dette å opprette flere gode og tilpassede tilbud (dagens Nivå III) i flere språk, også etter den obligatoriske opplæringen i fremmedspråk på de studiespesialiserende utdanningsprogrammene (dagens Nivå II).

Katrine Dalbu Alterhaug og Ane Christiansen

v/ fremmedspråkseksjonen Charlottenlund videregående skole